༄༅། །རྟ་མགྲིན་གསང་སྒྲུབ་ཀྱི་བསྙེན་ཐབས་སྦྱིན་སྲེག་བཅས་པ་བཞུགས་སོ།། སྭསྟི། རྟ་མགྲིན་བསྙེན་སྒྲུབ་བྱ་ཚུལ་ནི། བཞི་འབུམ་བྱེད་ན་ཟླ་གཅིག འབྲུ་འབུམ་བྱེད་ན་ཟླ་གསུམ། དབེན་པའི་གནས་སུ་མར་ངོའི་ཉེར་གསུམ་ལྔ་དགུ་གང་རུང་ལ་རང་གཞན་ཇི་ལྟར་རིགས་པའི་ཆ་གསུམ་ཡིད་ཆེས་པ་བཏང་། བགེགས་གཏོར་དོར་བའི་རྗེས་སུ་སྔགས་ཡུངས་གིས་བྲབ། སྔགས་གུལ་གྱིས་བདུག ཕྱག་དར་ལེགས་པར་བྱས་ལ། འབྱོར་ན་བླ་བྲེ་དང་ཡོལ་བ་བཀྲམ། ནུབ་ནས་ཤར་གཟིགས་སམ་ནང་གི་བབ་དང་བསྟུན། རྟ་མགྲིན་གྱི་སྐུ་བྲིས་འབུར་གང་རིགས་སྟེགས་མཐོ་བར་བཞུགས་པའི་དྲུང་གོས་དར་རས་སོགས་ཀྱིས་བཀབ་ཅིང་འབྲུ་བཀྲམ་པའི་གཞི་ལ་ཤིང་དང་བསེ་མ་ཡིན་པའི་སྣོད་ཇི་ལྟར་རིགས་པར་ཕྱེ་ཕུད་གཙང་མ། བུམ་སྨན་ཉེར་ལྔ་གསར་མའི་བདུད་རྩི་རིལ་བུ། རྙིང་མའི་ཆོས་སྨན་ཁྲག་ཆང་མར་ཆུ་སོགས་རྫས་གང་འཛོམས་ལས་སྦྲུས་པའི་གཏོར་མ་ཆེ་ཆུང་ཇི་ལྟར་རིགས་པ་སྨད་སུམ་གཅིག་ཟླུམ་པོ། སྟོད་སུམ་གཉིས་གྲུ་གསུམ་དབལ་ཅན་མཐེབ་ཀྱུ་ལྔ་བཅུ་བཅད་ཁམ་ཕྱིར་བསྟན་ནས་སུམ་ཆ་ནུབ་པར་བརྩིགས་མར་རྒྱན་ཇི་ལྟར་རིགས་པ། མདའ་རྒོད་སྒྲོ་ཅན་ལ་བསྟན་པའི་གཏོར་གདུགས་དམར་པོས་བརྒྱན་པ་བཤམས་པའི་གཡས་གཡོན་དུ་ཐོད་པ་ཚད་ལྡན་དངོས་སམ། ཐོད་གཟུགས་དཔྲལ་བ་རང་ལ་བསྟན་པའི་ནང་། གཡས་སུ་ཆང་དང་བདུད་རྩི་རིལ་ཆོས་གང་རུང་སྦྱར་བ། གཡོན་དུ་ཁྲག་ལ་བསིལ་སྨན་བཏབ་པ། མདུན་དུ་གཏོར་མའི་གཡས་ནས་འོག་བརྩམས་ཆུ་གཉིས་མེ་ཏོག་བདུག་སྤོས། མར་མེ། དྲི་ཆབ། ཞལ་ཟས་རྣམས་གྲལ་རིམ་བཞིན་བཤམས། རྒྱུན་དུ་ཡི་དམ་ཆོས་སྐྱོང་གཞན་ལ་གཏོར་བསྔོ་བྱེད་བཞིན་པ་ཡིན་ན་དེ་དག་གི་མཆོད་གཏོར་ཀྱང་ལོགས་ཤིག་ཏུ་བཤམས། ཐམས་ཅད་ཀྱང་བདུད་རྩི་རིལ་བུ་སྦྱར་བའི་ཆང་ངམ། བྱིན་གྱིས་བརླབས་པའི་ཆང་དང་ཆུ་གཙང་ཆང་ཕལ་པ་རྣམས་ཀྱི་ཐིག་པ་གཉིས་གསུམ་རེ་བྲན་ལ་སྤོས་གཙང་མ་གང་རུང་གིས་བདུག ཐོག་མ་འདི་མ་གཏོགས་མཚམས་མ་གྲོལ་བར་གྱི་ཐུན་ཐམས་ཅད་ལ་མཐེབ་ཀྱུ་སྐམ་རློན་གང་རུང་གི་ཁ་གསོས་ནས་སྦྱངས་བདུག་བྱ། འབྱོར་ན་མར་མེ་ཡང་རྒྱུན་དུ་སྦར། ཞལ་ཟས་གསར་པ་ཐུན་རེ་ལ་སྤོ་བའམ། ཡང་ན་མཐེབ་ཀྱུའི་ཁ་གསོས། རྟེན་དང་མཆོད་གཏོར་ལ་ཁ་ཕྱོགས་པར་རང་གི་མལ་བཤམས་པའི་འོག་ཏུ་ས་དཀར་གྱི་རྡོ་རྗེ་རྒྱ་གྲམ་དང་འབྲུ་བཀྲམ་པའི་ཁར། ཤིང་དང་ས་གང་རུང་གི་མལ་ཁྲི་ཐོག་ཅན་རླུང་སེང་རྒྱུ་བ་དང་། སྔས་སྟན་སོགས་ཇི་ལྟར་རིགས་པར་བཤམས་པའི་དྲུང་ལྕོག་ཙེའི་ཁར་རས་དར་གང་རུང་གི་སྟན་ལ་རང་གི་གཡས་ནས་རིམ་པ་བཞིན་འཐོར་སྣོད་ཌཱ་མ་རུ་རྡོ་རྗེའི་ལྟེ་བ་ལ་དྲིལ་བུའི་ཚངས་ཞལ་ཕྱོགས་པ། ཆང་དང་བདུད་རྩི་རིལ་བུ་སྦྱར་བའི་ནང་མཆོད་སྣོད་ཐོད་གཟུགས་དཔྲལ་བ་རང་ལ་བསྟན་པ་རྣམས་བཤམས། ཕྲེང་བ་ཙནྡན་རཀྵ་བོ་དྷི་ཙིཏྟ་གང་རུང་བརྒྱ་དང་བཅུ་གཅིག་ཕྲེང་ཐག་གྲོང་པའི་ཆོས་ཀྱིས་མ་གོས་པའི་བུ་མོས་བཀལ་བའི་སྐུད་པ་དགུ་བསྒྲིལ་དམར་པོ་སྤོད་གསེར་བྱེད་རྒྱུ་བཅས། མདོ་འཛིན་ཉིས་བརྩེགས་བཅུ་བཤད་གསུམ་བཞི་གང་རུང་ཅན་དང་། གཞན་ཡང་ཟས་གོས། མཚམས་གཡོག་གཅིག་གཉིས་སྨན་པ་རྣམས་སྔོན་མ་ནས་ལྷུས་ཐེངས་པར་བྱས་ལ་སྒོའི་ཕྱི་རོལ་ཇི་ལྟར་རིགས་པར་ས་རྡོ་གང་རུང་ལས་གྲུབ་པའི་ཐོ་དཀར་དབྱིབས་ངེས་མེད་ཅན་ནམ། གྱང་འདེབས་ལྟ་བུ་ལ་ས་དཀར་སྦྲན་ཀྱང་ཆོག་ཅིང་། འདི་ལ་བྱུང་ན་རྒྱལ་ཆེན་བཞིའི་བསྐྱེད་ཆོག་གམ། ཡང་ན་བགེགས་སྐྲོད་དང་བརྟན་བཞུགས་ཙམ་གསུང་མོད་མ་བྱུང་ཀྱང་འགལ་བ་མེད་ཅིང་། ཐོ་རྒྱབ་གྲུབ་བསྟུན་རང་མི་གཞན་གྱིས་ཡེ་མ་མཐོང་ཞིང་རང་གིའང་མཚམས་གཡོག་སོགས་ངེས་པ་ཅན་ལས་གཞན་མཐོང་ཐོས་དང་འགྲིམ་འགྲུལ་བཅད་ལ་ཐུན་གསུམ་བྱེད་ན་སྲོད་ཐུན་ལ་འཇུག་བཞི་བྱེད་ན་དགོང་ཐུན། མཚམས་གྲོལ་བའི་ཚེའང་ཐུན་གསུམ་མ་ཐོར་ཐུན་དང་ཐུན་བཞི་མ་སྔ་ཐུན་ལ་གྲོལ། མཆོད་གཏོར་བྱིན་རླབས་ནི། སྦྱིན་སྲེག་ན་གསལ་ཞིང་། སྐྱབས་འགྲོ་ནི། བདག་དང་འགྲོ་བ་ཁམས་གསུམ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག་དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །དཔལ་ལྡན་བླ་མ་ནས་འདིའི་བར་ཉེར་གཅིག སེམས་བསྐྱེད་ནི། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་ཁྲོ་བོའི་རྒྱལ་པོ་རྟ་མཆོག་རོལ་པའི་བསྒོམ་བཟླས་ཉམས་སུ་བླང་བར་བགྱིའོ། །ལན་གསུམ། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག ཉེ་རིང་ཆགས་སྡང་དང་བྲལ་བའི་བཏང་སྙོམས་ལ་གནས་པར་གྱུར་ཅིག གཞན་སྒྲུབ་ཐབས་བཞིན། བཟླས་བྱའི་སྔགས། ཧྲཱིཿཔདྨཱནྟ་ཀྲིཏ་ཐུན་རེ་ལ་བརྒྱ་སྟོང་ཇི་ལྟར་རིགས་པ་དང་། ཐུན་བཤམ་དུ། པདྨཱནྟ་ཀྲིཏ་ལ་ཨོཾ་བཛྲ་དུན་བྷྱོཿབཏགས་པ་གསུམ། བཟླས་པ་རྫོགས་ནས། ཕྲེང་བ་ལ་ཧ་བཏབ་སྤྱི་བོར་རེག་ལ། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། མདུན་གྱི་རྟེན་ལ་དམིགས་ཏེ། ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་མདུན་གྱི་ནམ་མཁར་པཾ་ལས་པདྨ་དང་ཞེས་པ་ནས་ཡོངས་སུ་གྱུར་པ་ལས་ཁྲོ་བོའི་རྒྱལ་པོ་དཔལ་རྟ་མགྲིན་ཞེས་དང་། གཞོབ་ཐུལ་ཐུལ་སྲེག་པའི་དཔྲལ་བར་ཨོཾ་ནས་ས་མཱ་ཛའི་བར་སྦྱིན་སྲེག་བཞིན་ཛཿཧཱུྃ་བཾ་ཧོཿ མདུན་བསྐྱེད་ལ་གཉིས་སུ་མེད་པར་ཐིམ། རྡོ་རྗེ་ཐལ་མོ་ཁ་གྱེན་དུ་ཕྱེ་ལ། ཨོཾ་ཧྲཱིཿཔདྨཱ་ནས་ཧུ་ལུ་ཧུ་ལུ་ཧཱུྃ་ཕཊ། ཨི་དཾ་བ་ལིངྟཾ་ཁ་ཁ་ཁཱ་ཧི་ཁཱ་ཧི་གྲྀཧྞ་གྲྀཧྞ་བྷུ་ཛ་ཧེ་རཀྟ་སི་པ་ཏ་ས་མཱ་ཡ་སྭཱཧཱ། མཐར་སེ་གོལ་གཏོག་པ་ལྔའམ་བདུན་གྱིས་ཕུལ། ཨོཾ་བཛྲ་ཨརྒྷཾ་ནས། ཤཔྟ་ཨཱཿཧཱུྃ། མ་ཧཱ་པཉྩ་ཨ་མྲྀ་ཏ་ཁ་རཾ་ཁཱ་ཧི། མ་ཧཱ་རཀྟ་ཁ་རཾ་ཁཱ་ཧི། རྡོར་དྲིལ་གསིལ་ལ། བསྟོད་པ་ཤླཽ་ཀ་གཅིག་གིས་བསྟོད། བཅོམ་ལྡན་འདས་སོགས་བཟླས་པའི་འཇུག་བཞིན། ཡིག་བརྒྱ་ལན་གསུམ། མ་འབྱོར་པ་དང་སོགས་ཤླཽ་ཀ་གཅིག་སྦྱིན་སྲེག་བཞིན། བདག་དང་འགྲོ་ལ་ཐུགས་བརྩེའི་ཕྱིར། །ཉིད་ཀྱི་རྫུ་འཕྲུལ་མཐུ་ཡིས་ནི། །ཇི་སྲིད་མཆོད་པ་བདག་བགྱིད་ན། །དེ་སྲིད་བཅོམ་ལྡན་བཞུགས་སུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། དགེ་བ་འདི་ཡིས་སོགས་སྦྱིན་སྲེག་བཞིན། བཀྲ་ཤིས་ཇི་ལྟར་རིགས་པར་བྱའོ། །དེ་ལྟ་བུའི་ཚུལ་གྱིས་བཞི་འབུམ་མམ་འབྲུ་གསུམ་མཐར་ཕྱིན་ནས། སྦྱིན་སྲེག་བྱ་ཚུལ་ཡི་གེ་འདི་བཞིན་ལ་འབྱོར་ན་རང་གི་གཡས་ཐབ་ཀྱི་གཡོན་ནས། ཡམ་ཤིང་མར་ཏིལ་ཟས་མཆོག་དང་། །སོ་བ་འབྲས་ནས་གྲོ་དང་ནི། །སྲན་མ་དུར་བ་ཀུ་ཤ་རྣམས། །ལག་ལེན་ཇི་བཞིན་ལེགས་པར་བཤམས། །ཞེས་གསུངས་པའི་རྫས་རྣམས་ཁ་གསོ་བཅས་བཤམས། སྦྱིན་སྲེག་གི་ཡི་གེ་འདི་དབང་ལ་གཙོ་བོར་སྦྱོར་བར་མཛད་འདུག་ཀྱང་བསྙེན་པའི་སྐབས་གསང་སྔགས་ལྷག་ཆད་ཀྱི་ཉེས་པ་ཞི་བ་དང་ནུས་པ་བྱུང་བའི་ཕྱིར་སྦྱིན་སྲེག་མཛད་པས་ནས། རང་འཇིག་རྟེན་པའི་ཤར་ལ་ཁ་བལྟས་ལ་གོས་རྒྱན་དཀར་པོ་བྱས་ནས་རྫས་རྣམས་ཀྱང་བརྒྱ་དང་བཅུ་གཅིག་འབུལ་དགོས་པས། ཡམ་ཤིང་བཅུ་ཚན་བཅུ་གཅིག་ཏུ་བཅད། ཆོ་ག་བྱིངས་ཡིག་ཆ་འདི་བཞིན་ལ་བྱོན་ཟན་ཕུལ་བའི་རྗེས་སུ། ཨརྒྷཾ་ནས་རཀྟ་ཁཱ་ཧའི་བར། བསྟོད་པ་ཤླཽ་ཀ་གཅིག རྫས་སོ་སོའི་འགོར་རྩ་སྔགས་ཚར་གསུམ་དང་རྫས་སྔགས་ནི། ཨོཾ་བོ་དྷི་བྲྀཀྵ་ཡེ་སྭཱཧཱ། ཡམ་ཤིང་། ཨོཾ་ཨགྣ་ཡེ་སྭཱཧཱ། མར། ཨོཾ་སརྦ་པཱ་པཾ་ད་ཧ་ན་བཛྲ་ཡེ་སྭཱཧཱ། ཏིལ། ཨོཾ་སརྦ་སཾ་པ་དེ་སྭཱཧཱ། ཟས་མཆོག ཨོཾ་བཛྲ་བི་ཛ་ཡེ་སྭཱཧཱ། སོ་བ། ཨོཾ་བཛྲ་པུཥྚ་ཡེ་སྭཱཧཱ། འབྲས། ཨོཾ་མ་ཧཱ་བེ་ག་ཡེ་སྭཱཧཱ། ནས། ཨོཾ་བཛྲ་གསྨ་རི་ཡེ་སྭཱཧཱ། གྲོ། ཨོཾ་མ་ཧཱ་བ་ལ་ཡེ་སྭཱཧཱ། སྲན་མ། ཨོཾ་བཛྲ་ཨཱ་ཡུ་ཥེ་སྭཱཧཱ། དུར་བ། ཨོཾ་ཨ་པྲ་ཏི་ཧ་ཏ་བཛྲ་ཡེ་སྭཱཧཱ། ཀུ་ཤ དེ་ཐམས་ཅད་ཀྱི་མཐར་བདག་གི་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ལས་ངན་བག་ཆགས་དང་བཅས་པ་ཐམས་ཅད་དང་སྔགས་ལྷག་ཆད་ཀྱི་ཉེས་པ་ཐམས་ཅད་ཤཱནྟིཾ་ཀུ་རུ་སྭཱཧཱ། ཞེས་སྦྱར། དེ་ནས་བཅུ་ཆའི་སྦྱིན་སྲེག་དངོས་གཞི་ཏིལ་ལ་གྲངས་བཟུང་དགོས་པས་གཡོན་པས་ཕྲེང་བ་ཐོགས། གཡས་པས་མཐེབ་སྲིན་གྱི་པང་པར་ཏིལ་སྣོད་བཞག་པའི་ཏིལ་ནས་སྣོད་གཅིག་ཏུ་བགྲང་བའི་ཚུལ་བྱ། བཞི་འབུམ་དང་འབྲུ་འབུམ་གང་སོང་གི་བཅུ་ཆ་བཞི་ཁྲི་སོགས་མ་སོང་གི་བར་ལ་གྲངས་འཛིན་དགོས་པས་སྦྱིན་སྲེག་གི་ཆོ་ག་དང་། ཞག་གྲངས་གང་དགོས་རྩིས་ལ་ཆོ་ག་གོང་ཐོབ་བཅུ་ཚན་བཅུ་ལ་ཕྲལ་གཞན་དེ་ཕྱིན་ཆད་ཡིག་ཆ་སོར་བཞག འོན་ཀྱང་གཏོར་མ་འབུལ་ལུགས་ནི་གོང་བཀོད་བཞིན་ནོ། །ཞིབ་ཆ་ནི་ལག་ལེན་ཤེས་པའི་རིགས་ལ་དྲིས་བརྩད་བྱས་པས་ཤིན་ཏུ་གསལ་བར་འགྱུར་རོ། །ཞེས་པ་འདི་ཡང་བཀྲ་ཤིས་བདེ་ལྡན་པ་ཕུན་ཚོགས་སྟོབས་རྒྱས་ཀྱི་བཞེད་དོན་དུ་ས་སྐྱ་པ་ཀུན་བློས་འཕྲལ་མར་བྲིས་པ་ཡིན་པས་དམིགས་པ་སོགས་ཞིབ་ཆ་ནི་ཡིག་རྙིང་སོ་སོ་ལས་རྟོགས་པར་བྱའོ།། །།བཀྲ་ཤིས།། །།

ཀུན་དགའ་བློ་གྲོས།
རྟ་མགྲིན་གསང་སྒྲུབ་ཀྱི་བསྙེན་ཐབས་སྦྱིན་སྲེག་དང་བཅས་པ།

:Rare Texts of the Sakya TraditionR
jamyang